Stjórn Eikar fasteignafélags leggur til fyrir aðalfund félagsins 10. apríl að samþykkt verði að greiða hluthöfum samtals 1.020.000.000 krónur í arð vegna ársins 2018 . Félagið hagnaðist um rúmlega tvo og hálfan milljarð króna eftir tekjuskatt á rekstrarárinu . Þetta kemur fram í tilkynningu til Kauphallarinnar og ársskýrslu félagsins . Arðgreiðslur vegna rekstrarársins 2017 námu 915 milljónum króna , en það árið nam hagnaður um 3,8 milljörðum króna eftir tekjuskatt . Eignasafn Eikar er tæpir 310 þúsund fermetrar og rúmlega 100 fasteignir . 450 leigutakar eru í yfir 600 leigueiningum félagsins . Stærstur hluti þess er skrifstofu - og verslunarhúsnæði . 91% af eignasafninu er á höfuðborgarsvæðinu . Virði fasteigna félagsins nam 98 milljörðum króna í árslok 2018 . Lífeyrissjóðir eru stærstu hluthafar í félaginu með 54% hlutafjár . Næst á eftir koma verðbréfasjóðir með 15% , einkahlutafélög með 12% , bankar og safnreikningar með 11% , tryggingafélög með 5% hlutafjár og einstaklingar eiga 3% .